Gitte Lillelund Bech (V), 2008-12-16:
Jeg har set frem til den her forespørgsel, for det er jo efterhånden længe siden, vi har diskuteret FN i Folketingssalen.
Så er det jo beklageligt, at det er blevet så sent, så der stort set kun er de otte ordførere og ministeren til stede.
I Venstre er vi stærke tilhængere af en international retsorden, hvor alle lande, store som små, følger et sæt fælles spilleregler, og det er netop tanken med FN.
Samtidig er vi ikke blinde for, at FN-systemet rummer regimer og regenter, der ikke er båret af demokrati.
Men vi kan ikke være tilhængere af en retsuorden, hvor den enkelte bare gør, som det passer vedkommende.
Der må i stedet være tale om at bygge en international koalition op, der gør det nødvendigt at sikre fred, frihed og respekt for menneskerettighederne.
Vi mener, at et medlemskab af FN medfører pligter såvel som rettigheder - pligter til at overholde de internationale spilleregler og tilsvarende rettigheder.
Hvad gør vi så, hvis der er lande, der eksempelvis ikke overholder menneskerettighederne?
Vi kan ikke smide dem ud af FN, da FN er en universel organisation.
Derfor kommer udsmidning aldrig på tale, men man kunne forestille sig, at der følger flere rettigheder med for stater, der eksempelvis overholder menneskerettighederne.
Det kan modvirke, at FN, delvis bygget på udemokratiske regimer, ikke kommer til at udgøre det legitime fundament for et globalt retssamfund, som vi alle ønsker.
Blandt Venstres klare målsætninger for en fremtidig FN-politik er følgende: At Danmark fortsætter sin aktive indsats for, at reformprocessen i FN styrkes, bl.a. ved at tage initiativer, der kan være med til at klarlægge Sikkerhedsrådets fremtid i forhold til dets sammensætning, åbenhed og i forhold til spørgsmålet om vetoret; at vi arbejder for at fremme demokrati og menneskerettigheder inden for en international retsorden, og at vi samtidig arbejder målrettet for at hindre, at menneskerettighederne, herunder ytringsfriheden, undermineres.
I Venstre lægger vi vægt på, at Danmark er en engageret deltager i FN's arbejde og er med til at gå foran og præge dette arbejde med danske synspunkter og interesser, hvilket netop er at styrke demokrati og menneskerettigheder.
Der er behov for reformer i FN - ingen tvivl om det - og specielt FN's Sikkerhedsråd trænger til en grundig reform.
Sikkerhedsrådet har ifølge FN-pagten hovedansvaret for opretholdelse af international fred og sikkerhed.
På grund af sin sammensætning og sine beføjelser er Sikkerhedsrådet måske nok FN's mest magtfulde organ, og Sikkerhedsrådet har som det eneste organ i verden beføjelse til at træffe bindende sikkerhedspolitiske beslutninger med global rækkevidde.
Men det er en magtbalance, som for længst er forsvundet.
FN's Sikkerhedsråd skal set med Venstres briller fremover afspejle den aktuelle sikkerhedspolitiske situation, hvor de magtfulde stater har sæde.
I et nyt og udvidet Sikkerhedsråd kunne det også være naturligt enten at fjerne eller i hvert fald kraftigt begrænse mulighederne for at bruge vetoretten.
Den tid må være ovre, hvor enkelte lande med vetoretten i lommen kan sylte sagerne og forhindre, at der gives mandat til at håndhæve FN's resolutioner.
Der er fortsat behov for hele tiden at bide de lande i haserne, der ikke overholder de internationale spilleregler.
Fra Venstres side kan vi dog ikke støtte, at der oprettes et nyt demokratisk FN, en anden organisation, som det er mit indtryk at forespørgerne med hr. Naser Khader i spidsen ønsker.
For os er det vigtigt, at der kun er ét internationalt organ, hvor vi kan holde de enkelte lande op på de pligter, som medlemskabet giver.
Det er nu engang bedre at sidde omkring samme bord og forhandle, end at en gruppe lande sidder ved et bord i et lokale, og en anden gruppe lande sidder ved et bord i et andet lokale.
Jeg vil gerne afslutningsvis på vegne af Venstre, Socialdemokratiet, Socialistisk Folkeparti, Det Konservative Folkeparti, Det Radikale Venstre og Enhedslisten fremsætte følgende: Forslag til vedtagelse »
Folketinget
fastslår, at Danmarks medlemskab af og engagement i FN spiller en central rolle i Danmarks internationale samarbejde, og opfordrer regeringen til - at arbejde for et handlekraftigt og effektivt FN, der kan bidrage til løsninger på de globale udfordringer, herunder bl.a. ved gennemførelse af reformer af Sikkerhedsrådet, så dets sammensætning bedre reflekterer verden af i dag, - aktivt at skabe alliancer med ligesindede lande, herunder EU, for at sikre fred, frihed og respekt for menneskerettigheder, og at staters forpligtelser heroverfor fastholdes på den internationale dagsorden - at arbejde målrettet for at hindre, at menneskerettighederne, herunder ytringsfriheden, undermineres, og - at fremme den løbende dialog med lande for at styrke demokrati og menneskerettigheder og deltage konstruktivt i den globale værdidebat.«